Ovidiu Haţegan a fluierat penalty pentru un fault asupra lui Risto Radunovic, comis de Braun. Doar că rapidiştii au răsuflat uşuraţi după ce asistentul a ridicat fanionul pentru un offside la Dawa.
Pe reluări se vede cum fundaşul FCSB, care a influenţat faza, se afla în afara jocului, astfel că penalty-ul a fost anulat şi jocul s-a reluat cu lovitură liberă indirectă pentru giuleşteni.
Ovidiu Haţegan este arbitrul ales pentru a oficia la centru derby-ul Rapid – FCSB. Sunt 48.000 de oameni pe Arena Naţională în cel mai încins meci din acest sezon, programat chiar în ultima etapă a sezonului regulat.
Ovidiu Haţegan a fost chemat la VAR în minutul 29 la un duel între Joyskim Dawa şi Albion Rrahmani. pe relăuri se vede cum, în cădere, atacantul se loveşte de cotul lui Dawa. Arbitrul a stat două minute la ecran, dar a menţinut decizia.
Astfel, jocul a fost lăsat să continue. Arbitrul a revăzut faza de câteva ori, dar a hotărât să lase jocul să continue, spre nemulţumirea rapidiştilor, care şi-au dorit o lovitură de pedeapsă.
Debutul de joc nu a fost unul presărat cu durităţi, iar prima fază controversată a venit în minutul 13. Adrian Şut a căzut în careu după un contact cu un adversar, dar mijlocaşul a ridicat imediat mâna că nu solicită penalty.
Doar că Haţegan nu a ţinut cont de acest gest şi i-a arătat cartonaşul galben lui Adrian Şut. Cei doi au avut apoi un dialog prin care mijlocaşul i-a semnalizat că nu a cerut în niciun moment penalty.
Dar, centralul din Arad a fost de neînduplecat şi mijlocaşul defensiv a rămas cu avertismentul. Un cartonaş galben care ar putea cântări greu în acest meci, având în vedere postul predispus la avertismente al lui Şut.
Un minut mai târziu, la o fază din celălalt careu, Kraniqi a solicitat un penalty pentru Rapid, la un presupus henţ al lui Lixandru, care a blocat şutul kosovarului. Dar reluările au arătat că nu se pune problema de penalty.
Ovidiu Haţegan a revenit în acest sezon ca arbitru central după ce în stagiunea precedentă a oficiat în camera VAR. Cel mai valoros arbitru român la un moment dat, s-a recuperat după un infarct suferit în martie 2022.
Deşi era pe lista scurtă a arbitrilor pentru Campionatul Mondial din 2022, Ovidiu Haţegan a ratat turneul final din Qatar din cauza problemelor de sănătate.